
Betegtájékoztató: Információk a felhasználó számára

Decitabin EVER Pharma 50 mg por oldatos infúzióhoz való koncentrátumhoz

decitabin

Mielőtt elkezdik alkalmazni Önnél ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1. Milyen típusú gyógyszer a Decitabin EVER Pharma és milyen betegségek esetén alkalmazható?
2. Tudnivalók a Decitabin EVER Pharma alkalmazása előtt
3. Hogyan kell alkalmazni a Decitabin EVER Pharma-t?
4. Lehetséges mellékhatások 
5. Hogyan kell a Decitabin EVER Pharma-t tárolni?
6. A csomagolás tartalma és egyéb információk


1. Milyen típusú gyógyszer a Decitabin EVER Pharma és milyen betegségek esetén alkalmazható?

Milyen típusú gyógyszer a Decitabin EVER Pharma?
A Decitabin EVER Pharma egy daganatellenes gyógyszer. A „decitabin” nevű hatóanyagot tartalmazza.

Milyen betegségek esetén alkalmazható a Decitabin EVER Pharma?
A Decitabin EVER Pharma-t egy bizonyos daganattípus, az úgynevezett akut mieloid leukémia (AML) kezelésére alkalmazzák. Ez a daganattípus a vérsejteket támadja meg. Decitabin EVER Pharma-t akkor fog kapni, ha Önnél nemrégiben állapították meg az AML-t. Kizárólag felnőtteknél alkalmazzák.

Hogyan hat a Decitabin EVER Pharma?
A Decitabin EVER Pharma a daganatsejtek növekedését állítja le, valamint el is pusztítja azokat.

Beszéljen kezelőorvosával vagy a gondozását végző egészségügyi szakemberrel, ha bármilyen kérdése van a Decitabin EVER Pharma hatásával, vagy azzal kapcsolatban, hogy miért ezt gyógyszert írták fel Önnek.


2. Tudnivalók a Decitabin EVER Pharma alkalmazása előtt

Nem alkalmazható Önnél a Decitabin EVER Pharma:
· ha Ön allergiás a decitabinra vagy a gyógyszer (6. pontban felsorolt) egyéb összetevőjére;
· ha szoptat.

Ha bizonytalan abban, hogy a fent felsoroltak közül bármelyik vonatkozik-e Önre, a Decitabin EVER Pharma alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel.

Figyelmeztetések és óvintézkedések
A Decitabin EVER Pharma alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel, ha Önnek
· alacsony a vérlemezkeszáma, a vörösvértestszáma vagy a fehérvérsejtszáma;
· fertőzése van;
· májbetegsége van;
· súlyos vesebetegsége van;
· szívbetegsége van.

Ha bizonytalan abban, hogy a fent felsoroltak közül bármelyik vonatkozik-e Önre, a Decitabin EVER Pharma alkalmazása előtt beszéljen kezelőorvosával, gyógyszerészével vagy a gondozását végző egészségügyi szakemberrel.

A Decitabin EVER Pharma egy, differenciálódási szindrómának nevezett súlyos immunreakciót okozhat (lásd 4. pont „Lehetséges mellékhatások”).

Vizsgálatok
A Decitabin EVER Pharma-kezelés megkezdése előtt és minden kezelési ciklus kezdetén Önnél vérvizsgálatokat fognak végezni. Ezek a vizsgálatok annak ellenőrzésére szolgálnak, hogy
· van-e Önnek elegendő vérsejtje, valamint
· máj- és veseműködése megfelelő-e.
Beszélje meg kezelőorvosával, hogy mit jelent a vérvizsgálat eredménye.

Gyermekek és serdülők
A Decitabin EVER Pharma 18 év alatti gyermekeknél vagy serdülőknél nem alkalmazható.

Egyéb gyógyszerek és a Decitabin EVER Pharma
Feltétlenül tájékoztassa kezelőorvosát, gyógyszerészét vagy a gondozását végző egészségügyi szakembert a jelenleg vagy nemrégiben alkalmazott, valamint alkalmazni tervezett egyéb gyógyszereiről, beleértve a vény nélkül kapható gyógyszereket és a gyógynövény-tartalmú készítményeket is. Ez azért szükséges, mert a Decitabin EVER Pharma befolyásolhatja néhány egyéb gyógyszer hatását. Néhány egyéb gyógyszer pedig befolyásolhatja a Decitabin EVER Pharma hatását.

Terhesség és szoptatás
· Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.
· Ha terhes, nem alkalmazható Önnél a Decitabin EVER Pharma, mivel károsíthatja a magzatot. Ha Ön fogamzóképes nő, kezelőorvosa arra fogja kérni, hogy a Decitabin EVER Pharma-kezelés megkezdése előtt végezzen terhességi tesztet. Azonnal tájékoztassa kezelőorvosát, ha terhes lesz a Decitabin EVER Pharma-kezelés alatt.
· Ne szoptasson, ha Decitabin EVER Pharma-t alkalmaznak Önnél. A szoptatást azért kell kerülni, mert nem ismert, hogy a gyógyszer átjut-e az anyatejbe.

Férfi és női termékenység, fogamzásgátlás
· A Decitabin EVER Pharma alkalmazása alatt a férfiaknak kerülniük kell a gyermekenemzést.
· A férfiaknak hatékony fogamzásgátlást kell alkalmazniuk a kezelés alatt és a kezelés befejezését követően még legalább 3 hónapig.
· Beszéljen kezelőorvosával, ha a kezelés megkezdése előtt hímivarsejtjeit konzerválni kívánja.
· A fogamzóképes nőknek hatékony fogamzásgátlást kell alkalmazniuk a kezelés alatt és a kezelés befejezését követően még 6 hónapig.
· Beszéljen kezelőorvosával, ha a kezelés megkezdése előtt petesejtjeit le kívánja fagyasztatni.

A készítmény hatásai a gépjárművezetéshez és a gépek kezeléséhez szükséges képességekre
Fáradtnak vagy gyengének érezheti magát a Decitabin EVER Pharma alkalmazása után. Ha ez történik, ne vezessen gépjárművet, ne használjon semmiféle szerszámot, és ne kezeljen gépeket.

A Decitabin EVER Pharma káliumot és nátriumot tartalmaz
· Ez a gyógyszer 0,5 mmol káliumot tartalmaz injekciós üvegenként. A gyógyszer, elkészítése után, kevesebb mint 1 mmol (39 mg) káliumot tartalmaz adagonként, azaz gyakorlatilag „káliummentes”.
· Ez a gyógyszer 0,29 mmol (6,67 mg) nátriumot (a konyhasó fő összetevője) tartalmaz injekciós üvegenként. A gyógyszer, elkészítése után, 13,8–138 mg nátriumot tartalmaz adagonként, ami megfelel a nátrium ajánlott maximális napi bevitel 0,7–7%-ának felnőtteknél. Beszéljen kezelőorvosával, ha alacsony sótartalmú diétát tart.


3. Hogyan kell alkalmazni a Decitabin EVER Pharma-t?

Olyan orvos vagy egészségügyi szakember fogja beadni Önnek a Decitabin EVER Pharma-t, akit az ilyen típusú gyógyszerek beadására kiképeztek.

Mennyit kell alkalmazni?
· Kezelőorvosa fogja meghatározni az Ön Decitabin EVER Pharma-adagját. Ez függ az Ön testmagasságától és testsúlyától (testfelületétől).
· Az adag 20 mg/testfelület m2.
· A Decitabin EVER Pharma-t 5 napon át mindennap fogja kapni, azután 3 hét gyógyszer nélküli időszak következik. Ezt kezelési ciklusnak nevezik, ami 4 hetenként ismétlődik. Általában legalább 4 kezelési ciklus alkalmazására kerül sor.
· Kezelőorvosa elhalaszthatja az Ön adagját és változtathatja a ciklusok teljes számát is attól függően, hogy Ön hogyan reagál a kezelésre.

Hogyan adják be a Decitabin EVER Pharma-t?
Az oldatot vénába (infúzióként) adják. Ez egy óra hosszáig fog tartani.

Ha az előírtnál több Decitabin EVER Pharma-t kapott
Ezt a gyógyszert a kezelőorvosa vagy egy, a gondozását végző egészségügyi szakember fogja beadni Önnek. Abban a kevéssé valószínű esetben, ha túl sokat adnának Önnek (túladagolás), kezelőorvosa ellenőrizni fogja Önnél az esetleges mellékhatásokat és kezeli azokat.

Ha elfelejt elmenni a megbeszélt Decitabin EVER Pharma-kezelésre
Ha kihagy egy megbeszélt időpontot, amilyen hamar csak lehet, egyeztessen egy másikat. Ahhoz, hogy ez a gyógyszer a lehető leghatékonyabb legyen, fontos betartani az adagolási rendet.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy a gondozását végző egészségügyi szakembert.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. A következő mellékhatások jelentkezhetnek ezzel a gyógyszerrel kapcsolatban.

Azonnal tájékoztassa kezelőorvosát vagy a gondozását végző egészségügyi szakembert, ha az alábbi súlyos mellékhatások bármelyikét észleli:
· láz: ez a fehérvérsejtek alacsony száma következtében kialakuló fertőzés jele lehet (nagyon gyakori).
· mellkasi fájdalom vagy légszomj (lázzal vagy köhögéssel, illetve anélkül): ezek a következő betegségek jelei lehetnek: tüdőgyulladás (nagyon gyakori) vagy annak egy bizonyos formája (interstíciális tüdőbetegség [gyakorisága nem ismert]) vagy szívizombetegség (kardiomiopátia [nem gyakori]), ami együtt járhat a boka, a kézfej, a láb és a lábfej duzzanatával.
· vérzés, beleértve a székletben megjelenő vért is. Ez gyomorvérzés vagy bélvérzés jele lehet (gyakori).
· nehezített mozgás, beszéd, beszédértés vagy látás; hirtelen erős fejfájás; görcsroham; a test bármely részén fellépő zsibbadás vagy gyengeség. Ezek a koponyán belüli vérzés jelei lehetnek (gyakori).
· nehézlégzés, az ajkak duzzanata, viszketés vagy bőrkiütés. Ezek allergiás (túlérzékenységi) reakció jelei lehetnek (gyakori).
· súlyos immunreakció (differenciálódási szindróma), ami lázat, köhögést, nehézlégzést, bőrkiütést, csökkent vizeletmennyiséget, alacsony vérnyomást, a kar vagy a láb duzzanatát és gyors testsúlynövekedést okozhat (nem ismert).

Azonnal mondja el kezelőorvosának vagy a gondozását végző egészségügyi szakembernek, ha a fenti súlyos mellékhatások közül bármelyiket észleli.

A Decitabin EVER Pharma egyéb mellékhatásai
Nagyon gyakori (10 betegből több mint 1 beteget érinthet):
· húgyúti fertőzés;
· a test bármely részén fellépő további, baktérium, vírus vagy gomba okozta fertőzések;
· vérzés vagy könnyen kialakuló véraláfutás – ezek a vérlemezkék számának csökkenését (trombocitopénia) jelezhetik;
· fáradtság vagy sápadtság – ezek a vörösvértestek számának csökkenését (anémia) jelezhetik;
· emelkedett vércukorszint;
· fejfájás;
· orrvérzés;
· hasmenés;
· hányás;
· hányinger;
· láz;
· rendellenes májfunkció.

Gyakori (10 betegből legfeljebb 1 beteget érinthet):
· a vér bakteriális fertőzése – ez a fehérvérsejtek alacsony számának a jele lehet;
· az orrüreg gyulladása vagy orrfolyás, gyulladt arcüregek;
· fekélyek a szájban vagy a nyelven;
· magas bilirubinszint a vérben.

Nem gyakori (100 betegből legfeljebb 1 beteget érinthet):
· a vörösvértestek, a fehérvérsejtek és a vérlemezkék számának csökkenése (páncitopénia);
· szívizombetegség;
· vörös, kiemelkedő, fájdalmas foltok a bőrön, láz, a fehérvérsejtszám emelkedése – ezek az akut lázas neutrofil dermatózis, vagy Sweet-szindróma, jelei lehetnek.

Nem ismert gyakoriságú (a gyakoriság a rendelkezésre álló adatokból nem állapítható meg):
· bélgyulladás (enterokolitisz, kolitisz és tiflitisz), olyan tünetekkel, mint a hasi fájdalom, puffadás vagy hasmenés. Az enterokolitisz vérmérgezéssel járó (szeptikus) szövődményekhez vezethet, és halálos kimenetelű is lehet.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Decitabin EVER Pharma-t tárolni?

· Kezelőorvosa, a gondozását végző egészségügyi szakember vagy a gyógyszerész felelős a Decitabin EVER Pharma tárolásáért.
· A gyógyszer gyermekektől elzárva tartandó!
· A dobozon vagy az injekciós üvegen feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
· Legfeljebb 30 °C-on tárolandó.
· A koncentrátumot elkészítésétől számítva15 percen belül tovább kell hígítani hűtött infúziós folyadékokkal. A beadást megelőzően az elkészült hígított oldat hűtőszekrényben, 2 °C – 8 °C‑on, legfeljebb 7 órán át, majd szobahőmérsékleten (20 °C – 25 °C) legfeljebb 3 órán át tárolható.
Kezelőorvosa, a gondozását végző egészségügyi szakember vagy a gyógyszerész a felelős a fel nem használt Decitabin EVER Pharma megfelelő megsemmisítéséért.


6. A csomagolás tartalma és egyéb információk

Mit tartalmaz a Decitabin EVER Pharma?
· A készítmény hatóanyaga a decitabin. 50 mg decitabint tartalmaz injekciós üvegenként. 10 ml injekcióhoz való vízzel történő feloldás után a koncentrátum 5 mg decitabint tartalmaz milliliterenként.
· Egyéb összetevők: kálium-dihidrogén-foszfát (E340), nátrium-hidroxid (E524), sósav (a pH beállításához). Lásd 2. pont.

Milyen a Decitabin EVER Pharma külleme és mit tartalmaz a csomagolás?
A Decitabin EVER Pharma fehér vagy csaknem fehér por, oldatos infúzióhoz való koncentrátumhoz. A 20 ml-es injekciós üveg 50 mg decitabint tartalmaz.
1 injekciós üveg (védőcsomagolásban vagy anélkül), dobozban.

A forgalomba hozatali engedély jogosultja
EVER Valinject GmbH
Oberburgau 3
4866 Unterach am Attersee
Ausztria

Gyártó
EVER Pharma Jena GmbH
Brüsseler Str 18
07747 Jena
Németország

OGYI-T-24783/01	1×	klórbutil gumidugóval lezárt színtelen, átlátszó, I-es típusú injekciós üvegben

Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria	Decitabin EVER Pharma 50 mg Pulver für ein Konzentrat zur Herstellung einer Infusionslösung
Belgium	Decitabine EVER Pharma 50 mg poeder voor concentraat voor oplossing voor infusie / poudre pour solution à diluer pour perfusion / Pulver für ein Konzentrat zur Herstellung einer Infusionslösung
Bulgária	Децитабин EVER Pharma 50 mg прах за концентрат за инфузионен разтвор
Németország	Decitabin EVER Pharma 50 mg Pulver für ein Konzentrat zur Herstellung einer Infusionslösung
Dánia 	Decitabine EVER Pharma
Spanyolország	Decitabina EVER Pharma 50 mg polvo para concentrado para solución para perfusión
Finnország	Decitabine EVER Pharma 50 mg kuiva-aine välikonsentraatiksi infuusionestettä varten, liuos
Horvátország	Decitabin EVER Pharma 50 mg prašak za koncentrat za otopinu za infuziju
Magyarország	Decitabin EVER Pharma 50 mg por oldatos infúzióhoz való koncentrátumhoz
Írország 	Decitabine EVER Pharma 50 mg powder for concentrate for solution for infusion
Olaszország	Decitabina EVER Pharma
Lettország 	Decitabine EVER Pharma 50 mg milteliai infuzinio tirpalo koncentratui
Litvánia 	Decitabine EVER Pharma 50 mg pulveris infūziju šķīduma koncentrāta pagatavošanai
Hollandia	Decitabine EVER Pharma 50 mg poeder voor concentraat voor oplossing voor infusie
Norvégia	Decitabine EVER Pharma
Portugália	Decitabina EVER Pharma
Románia	Decitabine EVER Pharma 50 mg pulbere pentru concentrat pentru soluție perfuzabila
Svédország	Decitabine EVER Pharma 
Szlovákia	Decitabin EVER Pharma 50 mg prašek za koncentrat za raztopino za infundiranje

A betegtájékoztató legutóbbi felülvizsgálatának dátuma: 2026. augusztus.
 -----------------------------------------------------------------------------------------------------------------

Az alábbi információk kizárólag egészségügyi szakembereknek szólnak:

1. ELKÉSZÍTÉS

Kerülni kell az oldat bőrrel való érintkezését, és védőkesztyűt kell viselni. A citotoxikus gyógyszerek kezelésére vonatkozó standard eljárásokat kell alkalmazni. 

A port aszeptikus körülmények között, 10 ml injekcióhoz való vízzel kell feloldani. A feloldás után a koncentrátum megközelítőleg 5 mg decitabint tartalmaz milliliterenként, pH-ja 6,7–7,3. Az oldatot az elkészítés után hűtött (2 C – 8 C) infúziós oldatok (9 mg/ml koncentrációjú [0,9%-os] nátrium-klorid oldatos injekció vagy 5%-os glükóz oldatos injekció) használatával 15 percen belül tovább kell hígítani a 0,15–1,0 mg/ml-es végső koncentrációig. A feloldást követő tárolási időre és körülményekre vonatkozóan lásd a betegtájékoztató 5. pontját.

2. ALKALMAZÁS

Az elkészített oldatot 1 órán át, intravénásan infúzióban kell beadni.

3. MEGSEMMISÍTÉS

Az injekciós üveg tartalma kizárólag egyszeri felhasználásra szolgál, a fel nem használt oldatot meg kell semmisíteni.
Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírásoknak megfelelően kell végrehajtani.

